**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax. : (36) 550-328**

**e-mail: jegyzo@kerecsend.hu**

***J e g y z ő k ö n y v***

***Kerecsend Község Önkormányzatának 2022. május 24.-i***

***soros, nyílt testületi üléséről***

**J E G Y Z Ő K Ö N Y V**

Készült: 2022. május 24-én Kerecsend Község Önkormányzata soros, nyílt képviselő-testületi ülésén (Kerecsend, Fő u. 55.) Időpont: 16:00

**Az ülésen elfogadott döntések:**

|  |  |
| --- | --- |
| 39/2022. (V.24.) határozat | 2021.évi költségvetés módosításáról szóló rendelet |
| 40/2022 (V.24.) határozat | 2021.évi zárszámadási rendelet |
| 41/2022 (V.24.) határozat | Rendkívüli kiegészítő támogatás |
| 42/2022 (V.24.) határozat | Adóbevételek alakulásáról szóló beszámoló |
| 43/2022 (V.24.) határozat | Gyermekjóléti és gyermekvédelmi feladatok ellátásról szóló beszámoló |
| 44/2022 (V.24.) határozat | Gyerekház munkájáról szóló beszámoló |
| 45/2022 (V.24.) határozat | Z-boksz (Packeta) haszonkölcsön szerződés |
| 46/2022 (V.24.) határozat | Kerecsend, Fő út 43. szám alatti ingatlan társasházzá történő alakításáról szóló együttműködési kérelem |
| 47/2022 (V.24.) határozat | „Út, híd, kerékpárforgalmi létesítmény vízelvezető rendszer építése/felújítása -2022” című pályázat a projektmenedzsment feladatok ellátására ajánlatkérés |
| 48/2022 (V.24.) határozat | „Út, híd, kerékpárforgalmi létesítmény vízelvezető rendszer építése/felújítása -2022” című pályázat a műszaki ellenőri feladatok ellátására ajánlatkérés |

*A jegyzőkönyv 97-118. számozott oldalt tartalmaz.*

***Jelen vannak:***

Sári László polgármester

dr. Szász Kata jegyző

Forgácsné Román Rita alpolgármester

Prokaj Milán képviselő

Békési Gyula képviselő

Nagy Ferenc képviselő

Burai József képviselő

Békési Eszter jegyzőkönyvvezető

Barna Erika Berekerdő Óvoda intézményvezető

Alföldi Barbara gazdálkodási előadó

Magyar Éva adóügyi előadó

Simon Miklósné családsegítő munkatárs

Szeghalmi Orsolya Apró Lábak Biztos Kezdet Gyerekház vezető

Kocsmárné Sebestyén Éva igazgatási előadó

Balázs Zsuzsanna

NAPIREND

1. Tájékoztató az előző testületi ülés óta tett intézkedésekről és a lejárt határidejű határozatokról

előadó: Sári László polgármester

2. Beszámoló az Önkormányzat 2021. évi gazdálkodásáról

előadó: Sári László polgármester

3. Tájékoztató az adóbevételek alakulásáról

előadó: dr. Szász Kata jegyző

4. Beszámoló a gyermekjóléti és gyermekvédelmi feladatok ellátásáról

előadó: Simon Miklósné családsegítő és dr. Szász Kata jegyző

5. Beszámoló a Biztos Kezdet Gyerekház munkájáról

előadó: Szeghalmi Orsolya gyerekház-vezető

6. Z-Boksz (Packeta) kihelyezéséről és üzemeltetési együttműködésről szóló haszonkölcsön szerződés

előadó: Sári László polgármester

7. Kerecsend, Fő utca 43. szám társasházzá történő átalakítása

előadó: Sári László polgármester és Balázs Zsuzsanna tulajdonos

8. Egyebek

**Sári László polgármester**

Köszöntöm a képviselő-testület tagjait a mai, soros testületi-ülésünkön. Köszöntöm továbbá az egyes napirendek meghívottjait. Megállapítom, hogy határozatképesek vagyunk. A meghívón szeretnék módosítani és 1. napirendi pontként kerülne be a beszámolóm a lejárt határidejű határozatokról és az előző ülés óta tett intézkedésekről. Amennyiben nincs egyéb javaslat, vagy előterjesztés, kérem, tegye fel a kezét, aki elfogadja ezzel a módosítással a mai napirenden!

A képviselő-testület elfogadta a kiküldött és módosított napirendet.

**1. napirendi pont**

**Sári László polgármester**

Beszámoló mellékletként csatolva a jegyzőkönyvhöz.

Kérdés, észrevétel nem volt, a képviselő-testület tudomásul vette a beszámolót.

**2. napirendi pont**

**Sári László polgármester**

Második napirendi pontunk a tavalyi évi gazdálkodásról szól. Kérdezem a gazdálkodási előadót és jegyző kisasszonyt, kívánnak-e kiegészítést tenni?

**Alföldi Barbara gazdálkodási előadó**

Köszönöm, nem kívánok kiegészítést tenni.

**dr. Szász Kata jegyző**

Nem kívánok kiegészítést tenni én sem. A szöveges beszámoló elég részletes, de ha bármilyen kérdés vagy észrevétel van, vagy itt helyszínen, vagy későbbiekben írásban válaszolunk.

**Sári László polgármester**

Úgy gondolom, a COVID-évek lezárása talán elindult. Ezeket az éveket úgy éltük meg, hogy ha lassult is gazdaság nálunk az adóbevételekben ez annyira nem jelentkezett. El lehet mondani, hogy mind a 2021-es, mind a 2020-as év gazdálkodási szempontból kiemelkedőnek tekinthető. Amióta én itt vagyok, 2021 volt az egyetlen olyan év, amikor a folyószámlahitelünket nem vettük igénybe. Én úgy gondolom, az önkormányzat kötelező és vállalt feladatait, igyekeztünk magas színvonalon ellátni. Ébernek kell lennünk és minden olyan lehetőségre le kell csapnunk, mint Eger környéki településnek, közelebb kell kerülnünk olyan településekhez, amiket eddig csak irigykedve néztünk, hogy elhúztak, mert, más lehetőségeik vannak. Ígérem, hogy ez a tempót próbáljuk felvenni, tartani a lehetőségeinkhez képest. Az MFP talán folytatódik, de látjuk, hogy a keretek nem akkorák, mint mikor kikerültek.

Egy dologra szeretném felhívni a figyelmet és kérném Barbi segítségét a módosítással kapcsolatban.

**Alföldi Barbara gazdálkodási előadó**

2020-tól elég sok pénzmaradványt hoztunk át 2021-re a Magyar Falus programoknak köszönhetően, amiket 2020 decemberében utaltak le és a kivitelezések pedig 2021-ben valósultak meg, ezért látszik, hogy több a kiadás oldal, mint a bevétel, mert a bevételbe már nem lehet belevenni pluszba a pénzmaradványt.

**Forgácsné Román Rita alpolgármester**

Nekem egy észrevételem lenne, valószínű elírás. Az házi orvosi ellátásnál 2018. januári dátum szerepel, de 2022.január a helyes dátum.

**Sári László polgármester**

Ha nincs más észrevétel, akkor szavazzunk a 2 rendeletről.

Aki elfogadj a 2021.évi költségvetés módosításáról szóló rendelet, szavazzon név szerint!

Sári László igen

Békési Gyula igen

Forgácsné Román Rita igen

Prokaj Milán igen

Burai József igen

Nagy Ferenc igen

*A képviselő testület egyhangú név szerinti szavazással (öt igen szavazattal) az alábbi határozatot fogadta el:*

**39/2022. (V.24.) határozat**

Kerecsend Község Önkormányzatának Képviselő-testülete megtárgyalta az Önkormányzat 2021.évi költségvetés módosításáról szóló rendeletet.

Határidő: azonnal

Felelős: Sári László

**Sári László polgármester**

Aki elfogadja a 2021.évi zárszámadási rendeletet, kérem, ismét név szerint szavazzon!

Sári László igen

Békési Gyula igen

Forgácsné Román Rita igen

Prokaj Milán igen

Burai József igen

Nagy Ferenc igen

*A képviselő testület egyhangú név szerinti szavazással (öt igen szavazattal) az alábbi határozatot fogadta el:*

**40/2022. (V.24.) határozat**

Kerecsend Község Önkormányzatának Képviselő-testülete megtárgyalta az Önkormányzat 2021.évi zárszámadási rendeletet.

Határidő: azonnal

Felelős: Sári László

**3. napirendi pont**

**dr. Szász Kata jegyző**

Megkérném Magyar Évát, hogy ismertesse az adóbevételekről szóló beszámolóját.

**Magyar Éva adóügyi előadó**

Elég részletes a beszámoló, nem szeretném nagyon taglalni. Ami a lényeg az az, hogy amit a covid helyzet kapcsán a kormány a vállalkozásoknak adott támogatást, az eléggé megnehezíti a tervezői munkát. Hiszen az adóelőleg felezése meg kell, hogy történjen még az egyenlegértesítő kiküldése előtt, illetve az 1 % és a Kerecsenden meglévő 1,7% iparűzési adókulcs különbözete szintén megjelenik, ha kis-és középvállalkozó, mérlegfőösszege nem haladja meg a 4 milliárd forintot, az alkalmazottak száma a 250 főt és a bevallásában a mikro-kis és középvállalkozás négyzetet bejelöli, akkor ott már érvényesíteni kell és érvényesítheti ezt az adókedvezményt. Ezek a folyamatok megnehezítették a tervezés, 2021-ben és 2022-ben is. Ezt tudtuk, hogy ezek a bevételek nekünk, kiesnek csak azt nem tudtuk, hogy erre fogunk-e kapni valamit, a tervezés időszakában még nem volt meg a jogszabály, ami konkrétan erre vonatkozott volna, és ezért is írtam bele a beszámolóba, hogy a tavalyi évre 22 millióra terveztük az adót, mert fogalmunk sem volt, hogy fog-e kapni a település valamilyen kompenzációt erre vonatkozólag. Hála égnek sikerült és kaptunk. A 2022-es évben ugyanez volt a helyzet. Szintén megjelenik és 1 és az 1,7% közötti különbözet és tudjuk, hogy nagyon sok az őstermelő. Az őstermelők megkapták azt a kedvezményt, hogy a 2021-es adóévről, hogy ők 1 004 400 Ft bevételig nem kell, hogy adózzanak helyi iparűzési adóban. Ezt is igyekeztem figyelembe venni, tavalyi bevallások alapján, valamint azt is, hogy 6 vállalkozás lezárta a tevékenységét. Reményeink szerint nem lesz olyan nagy kiesés. Az idei év május 17-ig lévő tervteljesítési számoknál már látszik, hogy a magánszemélyek kommunális adója tervteljesítésnél 58,62 %-nál járunk, a helyi iparűzési adónál 38,63 %-on vagyunk, itt az is látható, hogy a helyi iparűzési adó bevallások beérkezésének a határideje május 31. Amikor a bevallások beérkeznek, és a különbözetszámítás megtörténik, illetve a helyi iparűzési előlegnek a szeptember 15-i előírása, ez, mint a beérkezett iparűzési adóbevallásoktól függenek. A talajterhelési díjnál látszik, hogy a tervezett 1 150 000 Ft tervezethez képest már most 941 180 Ft tényadattal rendelkezünk. Itt hozzátenném, hogy a NAV-nak átadott egyik adózó esetében a NAV 303 825 Ft-os tételt utalt át nekünk. A késedelmi pótléknál a terv az 470 000 Ft, a tényadat 78 022 Ft. Itt van rengeteg olyan késedelmi pótlék, ami 100 Ft alatti, 100 Ft alattit nem tudjuk beszedni, ez egy idő után el fog veszni, 4 év után el fog évülni annál az adózónál, aki 4 év alatt sem éri el a 100 Ft-ot. Úgy látom az adózói magatartás az utóbbi 1-2 évben kezd pozitív irányba fordulni. Ennek talán az az oka, hogy határozottabban végzem a behajtást, de még nem vagyok benne biztos, majd a következő félévi adóbefizetéseknél kiderül, reméljük. Amit áprilisban kibocsátottunk fizetési felszólítást, arra elég szépen fizetgetnek. Úgy gondolom nem reménytelen a helyzet az adóbevételi szempontból. A tavalyi hátralékos tételek kimutatásánál látjuk, hogy a 2020. év december 31-én a hátralék 16 622 361 Ft, 2021. év végén ez már csak 7 599 860 Ft. A hátralékosok száma összesen 254 fő, a pótléknál azért nem írtam be a hátralékosok számát, mert ebbe benne van az 1-2 Ft-os összeg is, de egyébként 841 fő összesen a pótlékhátralékos. Ez év május 18-án a hátralék összesen 8 274 768 Ft. Magánszemélyek kommunális adójánál 985 850 Ft, és ebből a 2022. év előtti hátralék 649 982 Ft. Még érezteti a hatását az, amit 2020-ban végeztünk magánszemélyek kommunális adója átvizsgálást, és akkor került előírásra nagyobb összeg több embernek is, és ez még érezhető. Helyi iparűzési adóban a május 18-i hátralék 761 467 Ft és ebből a 2022. év előtti hátralék 265 704 Ft. Ez úgy gondolom nem egy rossz arány és csak néhány adózóról van szó. A gépjárműadót csak tájékoztatásként tettem bele, mert ugye 2021. január 1-től teljes egészében be kell utalni a költségvetésbe, teljesen mindegy, hogy milyen esedékességű összeg kerül befizetésre, melyik évből való a tartozás. Így is már csak 345 965 Ft a hátralék. Ellenben vagy egy közel 100 ezer forintos túlfizetés. Erről minden adózónak, akinek túlfizetése van, küldtünk ki tájékoztatót és mellé csatoltam egy adatlapot-kérelmet, hogy az adatok megadásával visszautaljuk vagy átvezetjük másik adónemre. Ebből összesen 6-an jelentek meg. Nyilván ha nem jelentkeznek, akkor nyilvánvalóan el fog évülni az is. A hátralékok csökkentésével kapcsolatos intézkedések 2021-ben összesen 18 040 101 Ft került behajtásra. Magánszemélyek kommunális adója tekintetében gondolkodunk, kell, hogy akinek adott esetben van egy éves 4000 Ft-os tartozása és nem helybéli és mivel tértivevénnyel kell kiküldeni, egyáltalán érdemes-e kiküldeni. Tettünk javaslatot a kommunális adó emelésére a 4000 Ft/ év-ről 6000 Ft/év összegre, de a kormány ezt nem tette lehetővé, veszélyhelyzet alatt nem lehet új adónemet létrehozni és az adó mértékét emelni. Az áprilisban kiküldött 218 fizetési felszólításra eddig 232 883 Ft érkezett be. Az is befolyásolja a tavaszi befizetést, hogy többen – főleg az őstermelőknél látom – azért nem fizetnek, mert már tudják, hogy nem olyan jól sikerült az előző év, de én nem látom, és neki ott van az adóelőlege. Valószínűleg akkor tudják, hogy egy mínuszos, vagy törlése lesz május 31-ig, amit neki vissza kell adni és akkor praktikusan úgy gondolják, hogy nem fizetik be az adóelőleget március 16-ig. Ezt megértem, de azt nem hogy van arra lehetőség, hogy az adóelőleget március 16 előtt lehet módosítani minden vállalkozónak, ugyanígy szeptember 15 előtt is lehet. A befolyt összegünk május 12-ig 4 082 514 Ft. Úgy gondolom ez nem egy rossz arány. Azért csak május 12-ig, mert eddig a napig kaptam meg a banki kivonatokat és tudtam felkönyvelni az ASP Adószakrendszerbe. A tavalyi évben 5 adózó ingatlanára sikerült jelzálogot bejegyeztetni. Ez azért rossz az adózónak, mert még nekik kell megfizetni a jelzálogbejegyzésnek a szolgáltatási díját, ami jelenleg 12.600 Ft. Hátha lesz ennek is visszatartó ereje. Én azt szoktam mondani minden adózónak, aki bajban van, hogy jöjjön be és beszéljük meg, hogy milyen lehetőségek vannak, hogy elkezdje a hátralékát törleszteni. Mert attól, hogy valamiről nem veszünk tudomást, attól az még ott van és egyre rosszabb lesz, hiszen minden adótartozásnak vagy egy késedelmi pótlék vonzata is, ami minden egyes nappal nő. Most már igen magas a jegybanki alapkamat és a jegybanki alapkamatnál nekünk a késedelmi pótlék magasabb. Jelen pillanatban a céges vállalkozóknak az ellenőrzése folyik, a 2017 és 2020 időszakra. Az IM honlapjáról töltjük le a mérlegbeszámolókat, a mikro, kis –és közepes vállalkozásoknak, nem kötelező a részletes mérleg, így az ő beszámolójukban a nettó árbevételén túl nincs részletezve. Ilyen esetben a NAV felé fordulunk és megkérjük a társasági adóbevallás megfelelő sorait. Miután ezeket az adatokat megkaptuk, szembesültünk azzal is, hogy az alvállalkozói teljesítés nincs feltüntetve, így a cégtől megkérjük az adott évre azt a főkönyvi kivonatot, amely ezeket a sorokat tartalmazza. Ez jelenleg folyamatban van. Egy adózónál van eddig önellenőrzés és a pluszadó az 12 072 Ft. Az adózók nagy részénél szerencsére eltérés nincsen. Ma találtam egy elég nagy adózót, akinél több milliós eltérés vagy, az oka majd kiderül. Magam részéről ennyit szerettem volna, köszönöm szépen. Ha van, kérdés szívesen válaszolok, amire most tudok, ha nem akkor későbbiekbe.

**Forgácsné Román Rita alpolgármester**

Magam részéről nagyon szépen köszönöm ezt a részletes beszámolót. Jó lett volna, ha legalább 15-20 éve itt dolgozol nálunk és akkor nem ilyen számadatok lennének a hátralék és a végrehajtás tekintetében. Nagyon szépen köszönöm a munkádat és kitartást kívánok. Szerintem jó döntést hoztunk 1 évvel ezelőtt, mikor felhatalmaztunk, hogy a végrehajtásban kicsit nyomatékosabban teljesítsd a munkádat. Köszönöm szépem.

**Magyar Éva adóügyi előadó**

Köszönöm szépen. Édesapád volt, aki mindig sarkallt, hogy még mennyi mindent kellene még megcsinálni. Én mindig mondtam, hogy de akkor utána kell nézni ennek is-annak is. Így ez lett a vége. Szóval neki vastagon benne van a keze.

**Prokaj Milán képviselő**

Köszöntök mindenkit. Látom, hogy a magánszemélyek kommunális adójában 3 millió forint volt 2021-re a terv. Ezt mi alapján tervezitek? Az előző évit veszitek alapul?

**Magyar Éva adóügyi előadó**

Igen, mindig megnézzük mennyi az előző évben az adózóknak a száma és azt a számot próbáljuk felszorozni a 4000 Ft-tal. Sajnos látni kell, hogy sok haláleset történt és az örökösök nem tartják meg sok esetben az ingatlanokat, így képződnek törlések és előírások is.

**Prokaj Milán képviselő**

Akkor jól értelmezem, hogy ez a 3 millió forint lefedi az összes háztartást, akinek kellene kommunális adót fizetnie?

**Magyar Éva adóügyi előadó**

Igen.

**Román István**

Köszöntök mindenkit. Talajterhelési díjjal kapcsolatban szeretnék kérdezni? Ez a talajterhelési díj az önkormányzat Környezetvédelmi Alapjába megy, vagy ezt is tovább kell utalni a központ költségvetésbe? A másik az, hogy az önkormányzat az előző ciklusban hozott egy rendeletet. Amikor én ezt a rendeletet megnéztem, a rendelet azt tartalmazta, hogy 2 m3-ig nem kell fizetnie annak talajterhelési díjat, aki nincs rákötve a szennyvízhálózatra. De az önkormányzat 200 m3-ről szavazott és nem hozhatott volna ilyen döntést, ami felülír egy magasabb rendeletet. Úgy gondolom ezt a rendeletet meg kellene nézni, hogy ez így helyénvaló-e! Köszönöm szépen.

**Magyar Éva adóügyi előadó**

A talajterhelési díjat a Környezetvédelmi Alap számlára teszi át Bence a talajterhelési díj számláról, ezt nem kell tovább utalni. A 2m3-es díjkedvezmény az ahhoz kapcsolódik, akinek nincs bevezetve a víz a lakásba, hanem csak kerti csapja van a telken és úgy hordja be a vizet. Ez talán már csak 10 emberre vonatkozik, ez havonta 2 m3, tehát 24 m3 évente. A másik kedvezmény, amit ad az önkormányzat, ez a talajterhelési díjnak a 80 %-a, nyilván ez azokra vonatkozik, akik talajterhelési díjat fizetnek. Ezt annak idején úgy állapította meg a testület, hogy a fizetendő szennyvízdíj, amit a Heves Megyei Vízmű Zrt-nek fizetnek, illetve az itt fizetendő köbméterenkénti talajterhelési díj, ami miatt kissé magasabb a vízdíj, ami arra sarkallja a lakosokat, hogy kössenek rá a szennyvízhálózatra. Azt szoktam mondani mindig talajterhelési díjasnak, hogy egyrészt a vízdíjat havonta fizetik, talajterhelési díj tekintetében, meg amit március 31-ig bead bevallást, az alapján egy összegben írom elő, és akkor ott van neki nyilván az alapján mennyit fogyasztott és azért a több tízezer Ft-os fogyasztással kellemetlen egy összegben találkozni. Itt még jön hozzá a késedelmi pótlék, mert attól a naptól kezdve, hogy ez az összeg elő van írva, attól a naptól elkezd késedelmi pótlékolni. Ezt az összeget nem tudják egy összegben megfizetni, mert sajnos azt látni kell, hogy a faluban azok fizetnek talajterhelési díjat, akik ezt nem engedhetnék meg maguknak, és jobban járnának, ha rákötnének a szennyvízhálózatra. Egyébként a kedvezmény adását a Környezet terhelési díjról szóló törvény engedélyezi. Nem tudom, melyik paragrafusában szerepel, de benne van olyan rész, hogy az önkormányzat kezébe adja, hogy ezt a díjat az önkormányzat módosíthatta, tehát kedvezményt adhasson. Sokféle kedvezmény létezik, itt Kerecsenden ez a kétféle van, a kerti csapos és a 80%-os. Ahány önkormányzat annyiféle megoldás. Mikor ezt kitaláltuk, akkor előtte körbekérdezgettem, hogy hogy is lenne jó, és úgy gondoltuk, hogy ez a 80%-os kedvezmény ez jó. Jó annak, aki nem használ el sok vizet és nincs csőtörése.

**Sári László polgármester**

Most volt egy meghibásodás kapcsán egy előzetes bejárás, és rájöttünk, hogy sok helyen a csapadékvíz elvezetés úgy van megoldva, hogy bele van vezetve a szennyvízelvezető rendszerbe. A Vízművel tervezünk egy bejárást, hogy ezt a rossz gyakorlatot megszüntessük, és akkor talán elérünk ezzel azokhoz is, akik még nem csatlakoztak a szennyvízhálózathoz. Én is nagyon szépen köszönöm a munkádat és a sikereidet, mert úgy gondolom ezek a sikerek jelentősen hozzájárulnak a mi működésünk anyagi hátterének előteremtéséhez. Úgy gondolom nagyon hasznos az a szakmai váltás, ami ezen a területen történt. Talán Éva volt az, aki a legjobban örült, hogy az úgy jegyzőnk olyan környezetből jött ahol jelentős tapasztalatot szerzett a végrehajtások gyakorlatában. Ez a szimbiózis talán még sikeresebb lehet, és ha új utakat kezdünk el bejárni, mindig egy kicsit rizikós és mindennek meg kell teremteni a megfelelő jogi hátteret. Azt is elmondom őszintén, hogy tudjuk, hogy Éva nem a közelben él és mindig az a rémálmom hogy egyszer közli, hogy a közelben talált munkát. Így ami tőlem telik azért mindent meg fogok tenni, hogy téged megtartsunk, és további sikereket kívánok ezen a területen.

**Magyar Éva adóügyi előadó**

Annyival szeretném kiegészíteni, hogy van segítségem, Békési Eszter, aki akár a végrehajtásban segít és besegít iktatni, csomagolni, postázni és már teljesen átadtam neki a NEAK-tól történő munkajogviszony lekérdezést. Ő az egyik nagy segítségem, a másik pedig Nagy Bence, mert nélküle nem tudnám megcsinálni a hatósági átutalási megbízásokat, mert neki van az Elektra felülethez hozzáférése. Azért is egészítettem ki, mert ezt nem egyedül csinálom.

**Sári László polgármester**

Köszönjük szépen a beszámolót. Kérem, szavazzunk. Aki elfogadja a beszámolót tegye fel a kezét.

Egyhangú igen szavazat.

*A képviselő testület egyhangú szavazással (öt igen szavazattal) az alábbi határozatot fogadta el:*

**42/2022. (V.24.) határozat**

Kerecsend Község Önkormányzatának Képviselő-testülete megtárgyalta az adóbevételek alakulásáról szóló beszámolót és elfogadta azt.

Határidő: azonnal

Felelős: Sári László

*A 7. napirend pont meghívottja Balázs Zsuzsanna megérkezett az ülésre.*

**4. napirendi pont**

**Sári László polgármester**

A gyermekjóléti beszámolóval kapcsolatban Simon Miklósné szeretne-e kiegészítést tenni?

**Simon Miklósné családsegítő munkatárs**

A munkakörömből adódóan sokan érdeklődnek idősotthoni elhelyezésről, nagyon nem könnyű, hosszú várakozási idő van. Minden idősotthoni elhelyezés, amiről tudok térítési díjas. Született olyan törvény, hogy szülőtartási kötelezettség, erről sokan elfeledkeznek, nem tudják mi is ez. Ez a rendelet realizálódni kezd, mert az idősek otthona az idős ember megkérdezése nélkül elindíthatja az eljárást a tartásra kijelölt gyerekek ellen, és ha nem fizetik ki a költségeket, eljárás formájában behajtásra kerül. Sok esetben nem látni előre a törvények következményeit. Felemelődött 65 évre a nyugdíjkorhatár és a leszázalékolások lehetősége is minimális, minimális az az százalék, amit kapnak nagyon beteg embereink, és ha nincs munkahelyük, akkor esetleg a munkanélküli segély marad, de dolgozniuk kell 65 éves korig. Látható is, hogy megcsappant azoknak a tábora is akik „önkéntes” módon otthoni szociális munkát végeznek, ápolnák beteg családtagjaikat. Az idősek idősotthoni ellátására egyre növekszik az érdeklődés. Erre szeretném felhívni a figyelmet az szociális tervezéskor, hogy a 65 év alattiaknak sok esetben státuszt kell váltaniuk vagy munka nélkül is maradhatnak. Köszönöm szépen, ennyit szerettem volna.

**Sári László polgármester**

Köszönöm szépen, bár ez egy új szociális törvény megalkotásának javaslatának tűnt. Szeretném megköszönni a munkádat és ugyanazon az állásponton vagyunk, hogy szerencsés lenne, ha a családsegítést és a gyermekjóléti szolgálatot külön tudnánk venni, több éve tervezzük, hogy valamilyen hátteret biztosítunk rá, eddig még nem sikerült. Tudjuk, hogy ez a tevékenység is alulfinanszírozott. Nyilván ebben az esetben nekünk kellene állnunk ennek a feladatnak a többlet terheit és az egyre növekvő eset számok miatt is el kell gondolkodnunk, hogy hogyan tudnánk bővíteni ezt a szolgálatot. Ahogy írtad is a beszámolódban, hogy a civil szervezetek is segítségedre vannak, de nyilván nem helyettesíthető, ezek más típusú feladatok, mert ez teljes egészében önkormányzati feladat, az pedig egy teljesen más típusú segítő szándékú feladat. Ezek a feladatok, jogköröket felcserélni nem lehet. Sok türelmet és kitartást kívánok az továbbiakban is.

Kérdés, észrevétel van-e? (nem volt) Akkor kérem, szavazzunk. Aki elfogadja a beszámolót, tegye fel a kezét.

Egyhangú igen.

*A képviselő testület egyhangú szavazással (öt igen szavazattal) az alábbi határozatot fogadta el:*

**43/2022. (V.24.) határozat**

Kerecsend Község Önkormányzatának Képviselő-testülete megtárgyalta a gyermekjóléti és gyermekvédelmi feladatok ellátásról szóló beszámolót és elfogadta azt.

Határidő: azonnal

Felelős: Sári László

**5. napirendi pont**

**Sári László polgármester**

Én nagyon örülök, dacára a korábbi sok „ellenszenvnek” és bírálat ellenére, ami az intézménynek szólt, hogy szép lassan belesimult az intézmény a falu életébe. Biztatónak tűnik, hogy a folytatás finanszírozására is látszik remény, van lehetőség tovább is pályázni. Szeretném megköszönni ezt az aktív, néha túl aktív, szerteágazó tevékenységet, amit ott látok, örülök, hogy annak ellenére, hogy covid volt és vezetőváltás, rendbe vannak a számok. Szakmai szempontból is sok olyan információ jut el hozzám az óvodavezetés részéről, hogy mikor bekerülnek a gyerekek a csoportba, látható hogy kik azok igénybe vették ezt a szolgálgatást. A túl aktív tevékenység alatt azért értem, hogy nemrég volt egy tájékoztató levél a Német Nemzetiségi Önkormányzat részéről, amiben egy megtörtént dologra lett hivatkozva, de csak megkeresésről volt szó. A gyerekház forrásai lehetővé teszik, hogy egy kirándulást megszervezzen és ebbe a Biztos Kezdet Klubba járókat is szerették volna bevonni. Ez egy önkéntes dolog, nem kötelező aztán elnök úr másképp élte meg. Én azt ajánlom, ettől nem kell megijedni, ha máskor lesz ilyen lehetőség fel kell ajánlani, aztán aki szeretne az él vele.

**Szeghalmi Orsolya gyerekház vezető**

Ez a szóban forgó kirándulás holnap lesz és a Biztos Kezdet Klubból is szép számmal jönnek anyukák és úgy látom sikeres lesz ez az együttműködés. Észrevettem, hogy volt egy elírásom 4.mérföldkőnél 2021-et írtam, 2022 helyett.

**Forgácsné Román Rita alpolgármester**

Köszönöm szépen a beszámolódat, én nagyon optimista vagyok, de mivan abban a rossz helyzetben, ha a beadott pályázat nem sikerül, hogyan fogunk tovább működni? A finanszírozás hogy fog megoldódni?

**Sári László polgármester**

Én úgy gondolom ez a vállalás a kormány részéről, ha bizonyos számokat sikerül teljesítünk, akkor nem nagyon tehetik meg, hogy ezt a pályázatot elutasítsák. Én ebben bízok.

Amennyiben nincs kérdés, akkor kérem, hogy aki támogatja a gyerekház beszámolóját tegye fel a kezét.

Egyhangú igen.

*A képviselő testület egyhangú szavazással (öt igen szavazattal) az alábbi határozatot fogadta el:*

**44/2022. (V.24.) határozat**

Kerecsend Község Önkormányzatának Képviselő-testülete megtárgyalta a Biztos Kezdet Gyerekház munkájáról szóló beszámolót és elfogadta azt.

Határidő: azonnal

Felelős: Sári László

**6.napirendi pont**

**Sári László polgármester**

Ez a lehetőség is azért van, hogy komfortosabbá tegyük a falut. Volt már korábban ilyen típusú megkeresés, valamelyik csomagküldő szolgálathoz csatlakozni. Nem igazán volt rá kapacitás, ez az egy cég ahol még 2 csomagküldő boxot helyeznek ki idén. Én bízom benne, hogy az egyik Kerecsenden lesz és meglátjuk mennyivel sikerül javítani a kerecsendiek komfortérzetét. Tudjuk sajnos hogy a posta működésével kapcsolatban sok kritika ér minket, és a postát is, bár mi ebben nem vagyunk illetékesek. Én annyit tudok tenni, hogy jelzem a területileg illetékes vezetőnek a problémákat. Azért is szeretném ezt a lehetőséget, ha a képviselő-testület is megszavazza, hogy hátha ez levesz a posta vagy más szolgáltatók válláról pici terhet. Arról hogy hova kerüljön, saját területünkről tehetünk javaslatot. Úgy gondolom egyáltalán nem lenne baj, ha itt lenne a kamera alatt. Megkaptuk a szerződés tervezetet, jegyző asszony átnézte. Azt nem tudom mennyire fogja elcsúfítani a hivatal előtti területet ez a doboz ami eléggé rikító színű is.

**Prokaj Milán képviselő**

Amennyiben megrongálódik kinek a felelőssége? Az önkormányzatot érheti bármilyen felelősségre vonás a szerződés szerint?

**dr. Szász Kata jegyző**

A rongálót éri elsősorban a felelősségre vonás. A cég is kihelyezhet figyelő rendszert az automatára. Nem értheti az önkormányzatot felelősség, akkor nem adnánk át a területet. Biztosítanunk kell nekik, hogy az automata megközelíthető legyen, de ez nem probléma itt a hivatal előtt. Minden költség a szolgáltatót terheli, semmi extra kikötés nincs a szerződés tervezetben.

**Sári László polgármester**

Próbáltam információt gyűjteni, de nem nagyon jártam sikerrel mert önkormányzatoknál nem nagyon van még ilyen. Nem tudom, hogy divat-e mondjuk ezért bérleti díjat kérni, vagy mennyire használná ki a falu lakossága?

**dr. Szász Kata jegyző**

Én használtam már és nagyon praktikus és kényelmes szolgáltatás a felhasználó számára.

**Sári László polgármester**

A szerződés taglalja, hogy amennyiben vállalják és fizetnek bérleti díjat, adott esetben lehet helyi iparűzési adó vonzata. Itt kérdem, hogy próbáljunk meg bérleti díjat, vagy ne álljuk elébe, nehogy elvigyék máshova, nem tudom.

**Prokaj Milán képviselő**

Nyilván kétélű, hiszen üzleti érdekeltség van a másik oldalon is, viszont nekünk a hasznunk belőle, hogy a lakosságnak egy komfort. Nem hiszem ha mondjuk magánszemély vagy magán vállalkozás telephelyén lenne, ingyen lenne. De hogy ennek mi lehet a mértéke, nem tudom.

**Forgácsné Román Rita alpolgármester**

Egy minimáis díjat éves szinten meghatározni, és ha a helyi iparűzési adót fizetik, meglátjuk milyen forgalom és egy év múlva újratárgyaljuk, hogy szükséges-e növelni, vagy csökkenteni.

**Prokaj Milán képviselő**

Éves díjról lenne szó?

**Sári László polgármester**

Lehet éves díj is, vagy havi díj is.

**Prokaj Milán képviselő**

Nehéz megjósolni milyen forgalma lesz.

**Forgácsné Román Rita alpolgármester**

Akkor legyen havi 10.000 Ft, és éves szinten 120.000 Ft. és majd meglátjuk milyen lesz a forgalom.

**Sári László polgármester**

Én ennek akkor utána nézek. Én azt mondom, hogy halasszuk el a döntést és térjünk vissza rá a következő alkalommal.

**Forgácsné Román Rita alpolgármester**

Esetleg áramfelvevő helyre szükség van?

**Sári László polgármester**

Napelemes. Semmilyen költségben nem kerül.

Egyhangú igen.

*A képviselő testület egyhangú szavazással (öt igen szavazattal) az alábbi határozatot fogadta el:*

**45/2022 (V.24.) határozat**

Kerecsend Község Önkormányzatának Képviselő-testülete megtárgyalta a Z-boksz (Packeat) kihelyezéséről és üzemeltetési együttműködéséről szóló haszonkölcsön szerződés tervezetét és megbízta Sári Lászlót a szerződés megkötésére 10.000 Ft/hó bérleti díj mellett.

Határidő: június 7.

Felelős: Sári László

**8. napirendi pont**

**Sári László polgármester**

Köszöntöm körünkben Balázs Zsuzsannát a Fő utca 43. szám alatti épületrész egyik tulajdonosát. A levelet továbbítottuk mindenkinek és most ki lett osztva a földmérő javaslata is. Zsuzsa egy pár szóban mondd el kérlek, hogy mi a szándék.

**Balázs Zsuzsanna**

Civil foglalkozásként a Bélapátfalvi Gyermekjóléti és Szociális intézmény vezetője vagyok, másodállásban egyéni vállalkozóként a Pitykót üzemeltetem. A 206 hrsz-ú fél házrész gyakorlatilag már a tulajdonom, amely több üzlethelyiséget tartalmaz. Amire nekem szükségem van az a Pitykó Faloda. Egy közüzemi óráink vannak. Ha én külön szeretnék üzlethelyiségeket kialakítani, eddig ez működött baráti alapon, de hosszútávon nem fenntartható. Azt mondták nekem, hogy egy hrsz-hez 1 óra tartozik és ezt úgy tudom kikerülni, hogyha társasházzá nyilvánítják és minden helyiség kap saját mérőórákat. A földmérő megnézte a térképet és nem stimmelnek a jelenlegi helyzet azzal, ami még a Földhivatalban rögzítve van. Úgy kell elképzelni, hogy van az épület és egy vonallal ketté van vágva. A földmérő javasolta, - hogy mivel egy épület vagyunk így az önkormányzatot nem kerülhetem ki – így közösen kell döntenünk, hogy mindenkinek legyen saját hrsz. Ezért is írtam a levelet, mert szeretném ezt rendbe tenni a testület egyetértésével.

**Sári László polgármester**

A közbeeső üzlethelyiségekkel mi a helyzet?

**Balázs Zsuzsanna**

Az egyik zárva van a másik a pékség. Emese tőlem bérli a helyiséget.

**Békési Gyula képviselő**

Akkor 2 tulajdonos van?

**Balázs Zsuzsanna**

Igen, én és az önkormányzat.

**Forgácsné Román Rita alpolgármester**

A bolt, kocsma, Pitykó Faloda egy hrsz-on van?

**Sári László polgármester**

A bolt teljesen különálló, mi vagyunk egy hrsz-on.

**Balázs Zsuzsanna**

Úgy van, hogy külön hrsz-on van a kocsma és az egész tömb is, de ha én külön helyrajzi számot szeretnék az üzlethelyiségeknek, nem tehetem meg mert az önkormányzattal egy épületben van. Ami itt az önkormányzatot érinti az az, hogy nem stimmel az alaprajz, így azokat fel kell mérni, újra kell rajzolni, ehhez kérném a segítséget.

**Sári László polgármester**

Ez pont megtörténik egy VP-s pályázat kapcsán tésztaüzem készül és ehhez kapcsolódóan készül el teljesen új alaprajz, mert arról mindenféle hatósági engedélyeztetési eljárás indul ezért abszolút hitelesnek kell lennie. Azt látom, hogy ezek itt jelentős költséggel bírnak. Gondolom lesz ránk eső része is?

**Balázs Zsuzsanna**

Mennyi lenne ez az összeg?

**dr. Szász Kata jegyző**

A teljes összeg 224 800 Ft és az ügyvédi díj nincs belefoglalva. Ez az összeg lenne a felmerülő munkavégzés során és utána a földhivatalnál fizetendő díjak, melyek: 12 000 Ft telekalakítás, 6600 Ft nyilvántartási átvezetési díj, illetve albetétként 6600 Ft, nyilvántartási átvezetési díj, ügyvédi díj.

**Sári László polgármester**

Szerencsés helyzetben vagyunk mert akkor így az új mérők költsége nem minket illet, hanem aki bérbe veszi tőlünk ezt az ingatlant. Az udvarról is ír, de úgy gondolom az udvarhoz nagyon közünk nincs, de mégiscsak meg kell írni hogy milyen módon osztjuk fel a társasházzá alakítás során. Úgy gondolom ehhez le kell ülni a tervezővel is, az ügyvéddel is és úgy megcsinálni, hogy mindenki számára jó legyen.

**Balázs Zsuzsanna**

A régi tervrajzon a piac területén van egy hatalmas nagy helyiség, a faloda folytatása ami most a piactér. Az létezett valaha is? Ott egy téglakerítés volt ami le lett bontva, de azon a rajzon ami a földhivatalba van, van egy külön épület.

**Békési Gyula képviselő**

Ahol most a fodrász van, ott régen tej átvevő volt és ahol most a piac van ott egy raktár volt a boltnak és a kocsmának.

**Balázs Zsuzsanna**

Én mindenképp szeretném rendbe tenni és vinni a falu jó hírét és szeretném ha együttműködnénk ebben, hogy ebből egy jó történet alakuljon ki.

**Prokaj Milán képviselő**

Milyen összegről van szó?

**Sári László polgármester**

224 000 Ft a tervezés költsége a földmérő szerint.

**Prokaj Milán képviselő**

Véleményem szerint mindenképp közös érdek, hogy ez rendbe legyen téve. Gondolom a költségmegosztást m2 arányosan képzeltétek el, vagy mi az elképzelés?

**Balázs Zsuzsanna**

Tervrajz szerint 300 m2 az önkormányzaté, 170 m2 az enyém. Én biztos hogy nem m2 arányosan, én vállalom a felét minimum, itt most sokkal nagyobb a feladat, minthogy számolgassuk a területeket.

**Prokaj Milán képviselő**

Mindenképp legyünk ebbe partnerek – mert az én értékrendembe és jövőképembe sok ilyen kis ékszerdoboz szerepeljen a faluban más témában is. Szerintem mindenképpen támogassuk és vállaljuk a költségeket.

**Sári László polgármester**

Ha nincs több kérdés akkor szavazzunk!

Aki támogatja ezt az együttműködést, tegye fel a kezét!

Egyhangú igen.

*A képviselő testület egyhangú szavazással (öt igen szavazattal) az alábbi határozatot fogadta el:*

**46/2022. (V.24.) határozata**

Kerecsend Község Önkormányzatának Képviselő-testülete megtárgyalta Balázs Zsuzsanna együttműködési kérelmét Kerecsend, Fő út 43. szám alatti ingatlan társasházzá történő alakításáról. A Képviselő testület úgy határozott hogy támogatja a kérelmét olyan feltétellel hogy az összeköltség az Önkormányzat és a tulajdonos, Balázs Zsuzsanna kötött egyenlő arányban kerülne megosztásra.

Határidő: június 7.

Felelős: Sári László

**Sári László polgármester**

Akkor nekünk az a dolgunk, hogy leüljünk a szakemberekkel, hogy egy valóságok kép rajzolódjon ki.

**Balázs Zsuzsanna**

Annyit szeretnék még kérdezni, hogy a terasz kié? Nálam ugye fedett a terasz én próbálom kímélni, de ahol nincs előtető, ott balesetveszélyes az összes járólap. Nem tudom, ezzel mit lehet tenni, kihez lehet fordulni, kié ez a terület? A virágültetésnél is, jönnek, beültetik nagyon szépen köszönöm, de ha nem lenne beültetve, akkor is beültetném, nekem így jó, de a járólappal nem tudom, mit csináljak? Igyekszem tisztántartani, visszarendezgeti a törött darabokat, de balesetveszélyes.

**Sári László polgármester**

Gyanítom, hogy a miénk az a terület. Annak a pályázatnak már az 5 éves fenntartási ideje lejárt.

Megnézzük akkor, hogy mit lehet ezzel tenni.

**Balázs Zsuzsanna**

Nem tudom, mert az én területem nem olyan. Gondolom télen sózva lett, de most annyira látványosan tönkrement.

**Nagy Ferenc képviselő**

Ez a miénk, tavaly újra lett csináltatva. Tényleg sóztuk, Emese kért meg bennünket, hogy sózzuk mert nagyon csúszik a csempe. Szerintem az egészet burkoljuk újra, ne csak javítsunk,

**Balázs Zsuzsanna**

Mozog az épület is, azt tapasztaljuk.

**Sári László polgármester**

Nyilván a mi dolgunk, hogy a vállalkozási szerződésben megnézzük, milyen garanciák vannak ezzel kapcsolatban beépítve, meg ezt valamilyen módon jogilag orvosoljuk.

**Békési Gyula képviselő**

Az a burkolólap, ami oda le lett téve az egy negyedosztályú lap és a ragasztó is a legolcsóbb volt. Ha javasolhatom, akkor 3,8-4 cm-es kültéri burkoló lap kell rá, ennél nincs csúszásveszély és nem kell sózni se, és sajnos a legdrágább flexibilis ragasztó kell rá. Ha ugyanilyennel raknánk, mint most, ugyanúgy felpattogna, mert látjuk, hogy nem csak ott van baj a lépcsőkkel. Ennek sajnos nincs gazdája, mert Feriéknek szólnak, az asszonyok kimennek, lesózzák és lényegében a feladatukat elvégezték.

*Balázs Zsuzsanna és Simon Miklósné elhagyják a képviselő-testületi ülést.*

**8. napirendi pont**

**Sári László polgármester**

Egy rendkívüli kiegészítő támogatást szeretnénk kérni, ez egy pályázat, nyilván a költségvetésünk rendbe hozása a cél, erről kérnék egy támogató javaslatot.

**Alföldi Barbara gazdálkodási előadó**

Elkészítem, csak kell hozzá a testület jóváhagyása, hogy be lehessen nyújtani.

**Forgácsné Román Rita alpolgármester**

Ennek mi a teljes neve?

**Alföldi Barbara gazdálkodási előadó**

Rendkívüli önkormányzati támogatás. Szállítói tartozásokra lehet, gyermekétkeztetésre, vagy a kincstár felé levő tartozásra lehet, vagy bérjellegűre, de azt nem szoktuk igénybe venni. A beszámolóba lesz visszafizetendő, arra is jól fog jönni, meg rengeteg már a kintlévőségünk.

**Prokaj Milán képviselő**

Milyen összegről van szó?

**Alföldi Barbara gazdálkodási előadó**

Pontosan nem tudom. Összeállítom az anyagot, a kincstár is átnézi, hogy melyik számlákat lehet beletenni és utána lehet véglegesíteni. Nem tudom pontosan milyen összeg, de tízen milliós.

**Prokaj Milán képviselő**

Akkor ez gyakorlatilag az, amit már korábban is igénybe vettünk.

**Alföldi Barbara gazdálkodási előadó**

Tavaly nem volt rá szükség, de most szükség lesz. Az más kérdés, hogy december lesz, mire döntenek róla és utalják.

**Sári László polgármester**

Aki egyetért, kérem, tegye fel a kezét!

Egyhangú igen.

*A képviselő testület egyhangú szavazással (öt igen szavazattal) az alábbi határozatot fogadta el:*

**41/2022. (V.24.) határozata**

Kerecsend Község Önkormányzatának Képviselő-testülete megtárgyalta és elfogadta, hogy a Magyarország 2022. évi központi költségvetéséről szóló 2021. évi XC. törvény 3. melléklet I. 5. pont alapján Kerecsend Község Önkormányzata pályázatot nyújt be rendkívüli támogatásra.

Határidő: azonnal

Felelős: Sári László

**Sári László polgármester**

Nyertünk egy támogatást útfelújítással kapcsolatban és most a műszaki ellenőrről és a projektmenedzsmenti feladatokról ellátásáról kiknek küldjük ki az ajánlattételi felhívást, erről kérnék döntést.

**dr. Szász Kata jegyző**

Ma reggel kaptam meg ezeket a határozati javaslatokat.

**Forgácsné Román Rita alpolgármester**

A projektmenedzsment esetében mindhárom vállalkozót ismerjük, de a műszaki ellenőrökről tudunk valamit?

**Sári László polgármester**

Akit mi szerettünk volna, az út esetében nem lehet. Itt tulajdonképpen a pályázatírók és az eddig foglalkoztatott műszaki ellenőrökre tudunk hagyatkozni, Tünde és Kálmán javasolták őket.

**Forgácsné Román Rita alpolgármester**

Az megnyugtató, ha ők javasolták, köszönöm.

**Békési Gyula képviselő**

A Pataki út egy sztráda lett, annyira jó az út.

**Sári László polgármester**

Amikor segíteni kellene nincs senki, ha van munka és van mögötte pénz, akkor mindenki jönne. Ezt az utat – aki aszfaltozásban érdekelt – mindenki ellenőrizte. Építési területen megkaptuk, hogy nem helyi vállalkozók csinálják? Legtöbb esetben csak alvállalkozók és nem vállalkozók. Azért meg kell arról bizonyosodnunk, hogy nem csak megnyerjük, hanem le is zárjuk a pályázatot, és most már sok helyen hallani, hogy az MFP-s pályázatok ellenőrzései kezdenek a VP-s pályázatokéhoz hasonlítani. Meg a munkát mindenki elkezdené, az adót meg elfelejti befizetni. Hozzáteszem, hogy akiről érkezik olyan referencia és alvállalkozóként is jól teljesít és a megfelelő dolgokat mellé tudja tenni, akár miért ne.

Ha nincs több kérdés ezzel kapcsolatban, akkor kérem, szavazzunk!

Ki az, aki elfogadja, hogy a megadott három projekt menedzsment feladatok ellátására kiküldjük az ajánlati felhívást?

Egyhangú igen.

*A képviselő testület egyhangú szavazással (öt igen szavazattal) az alábbi határozatot fogadta el:*

**47/2022. (V.24.) határozat**

Kerecsend Község Önkormányzatának Képviselő-testülete a Magyar Falu Program keretében meghirdetett, Út, híd, kerékpárforgalmi létesítmény vízelvezető rendszer építése/felújítása -2022” című pályázati kiírásra benyújtott és támogatásban részesült 3346261623 iratazonosító számú projekt keretében a projektmenedzsment feladatok ellátására az alábbi három ajánlattevőtől kér ajánlatot:

|  |  |
| --- | --- |
| Név: | **MOTÍVUM EGER Kft.** |
| Székhely: | 3300 Eger, Mocsári Lajos utca 14. |
| Adószám: | 22688567-2-10 |
| Képviseli: | Hoór Kálmán ügyvezető |
| Email: | motivum03@gmail.com |
| Telefonszám | 06/309350389 |

|  |  |
| --- | --- |
| Név: | **Simics Ágnes – egyéni vállalkozó** |
| Székhely: | 2030 Érd, Nyárfa u. 6/3. |
| Adószám: | 66397096-1-33 |
| Képviseli: | Simics Ágnes |
| Email: | [simics.agi@gmail.com](mailto:simics.agi@gmail.com) |
| Telefonszám | + 36 30/998 3143 |

|  |  |
| --- | --- |
| Név: | **Vaszilkó Anett – egyéni vállalkozó** |
| Székhely: | 3465 Tiszabábolna, Fő út 1/a. |
| Adószám: | 68235848-1-25 |
| Képviseli: | Vaszilkó Anett |
| Email: | vanett87@gmail.com |
| Telefonszám | +36-30/392 3517 |

Határidő: 2022. május 31.

Felelős: Sári László polgármester

Ki az, aki elfogadja, hogy a megadott 3 műszaki ellenőrnek kiküldjük az ajánlati felhívást?

Egyhangú igen.

*A képviselő testület egyhangú szavazással (öt igen szavazattal) az alábbi határozatot fogadta el:*

**48/2022. (V.24.) határozat**

Kerecsend Község Önkormányzatának Képviselő-testülete a Magyar Falu Program keretében meghirdetett, „Út, híd, kerékpárforgalmi létesítmény vízelvezető rendszer építése/felújítása -2022” című pályázati kiírásra benyújtott és támogatásban részesült 3346261623 iratazonosító számú projekt keretében a műszaki ellenőri feladatok ellátására az alábbi három ajánlattevőtől kér ajánlatot:

|  |  |
| --- | --- |
| **Név:** | **CEPlan Kft.** |
| Székhely: | 3327 Novaj, Bem József utca 17. |
| Adószám: | 23793396-2-10 |
| Képviseli: | Berecz András |
| Email: | ceplankft@gmail.com |

|  |  |
| --- | --- |
| **Név:** | **Kormos Miklós e.v.** |
| Székhely: | 3300 Eger, Kertész út 137/D. |
| Adószám: | 60904797-1-30 |
| Képviseli: | Kormos Miklós |
| Email: | kormosmiklos21@gmail.com |

|  |  |
| --- | --- |
| **Név:** | **MONALIZA Bt.** |
| Székhely: | 3390 Füzesabony, Egyetértés u. 2. II/12., |
| Adószám: | 21015315-2-10 |
| Képviseli: | Tóth Tamás |
| Email: | toth.tamas90825@gmail.com |

Határidő: 2022. május 31.

Felelős: Sári László polgármester

**Sári László polgármester**

Én két dologba szeretnék még tájékoztatást adni, de nyilván erről közösen döntünk majd.

Az egyik fontos dolog, hogy mi is elkezdünk keresgélni és váltanánk belső ellenőrt, de nyilván megpróbálunk tapasztalatot gyűjteni más önkormányzatoktól. A másik fontos, hogy a mezőőri szolgálatra a pályázatot is ki kell lassan írni és ehhez egy új rendeletet terveznénk majd. Lehet, nem leszek népszerű, de javasolni fogom, hogy a költségek egy részét segítségképpen kérjük el a földtulajdonosoktól. Úgy gondolom ez majd a jövő év elejétől lehet esedékes.

**Prokaj Milán képviselő**

Érdeklődni szeretnék, Ghassan doktor helyzete hogy áll?

**dr. Szász Kata jegyző**

Hétfőn 10 órára jön, megkapta az új lakásbérleti és feladat ellátási szerződés tervezetét, erre rábólintott, hogy ez neki megfelelő, remélhetőleg alá is fogja írni.

**Prokaj Milán képviselő**

Akkor vállalkozóként átvenné a praxist? Akkor ez úgy alakul, hogy mi szerettük volna?

**dr. Szász Kata jegyző**

Igen és ide is költözne. Igen úgy alakul. Két dolog van, amiről még tájékoztatnék. Szeretné bevezetni a heti vérvételt és kérné az önkormányzat támogatását, hogy állja a minták elszállításának költségét.

**Forgácsné Román Rita alpolgármester**

Csak a szállítási költség lenne?

**dr. Szász Kata jegyző**

Igen, minden más költséget a doktor úr állna. A másik, hogy a doktor úr nem szeretne írásban beszámolót tenni a képviselő-testületnek. Azt javasoltam, hogy akkor jöjjön el és adjon beszámolót itt és válaszoljon a kérdésekre. Ha akadályoztatva van, akkor természetesen írásban adna.

**Békési Gyula képviselő**

A szolgálati lakás folytatásaként, kb 10-15 méteren egy gyenge dróthálóval, javasoltam Nagy Ferinek mikor körbejártuk, hogy ide tenni kell akár egy modern lemezt a drótháló helyett, hogy ne lehessen átlátni.

**Nagy Ferenc képviselő**

Ghassan doktor első kérdése volt, hogy mi lesz a kerítéssel? De szerintem erre kitalálunk valamit, megoldható.

**Prokaj Milán képviselő**

Milyen vállalkozói szerződés lesz vele kötve?

**dr. Szász Kata jegyző**

Két szerződés lesz, a lakásbérleti és a feladat ellátási. Ez más a harmadik módosítás lesz, és ha erre ma bólintott rá, akkor kiküldjöm emailben.

**Prokaj Milán képviselő**

Pluszfinanszírozást nem kér az önkormányzattól a kártyapénzen kívül?

**dr. Szász Kata jegyző**

Nem, nem kér.

**Forgácsné Román Rita alpolgármester**

Elsejétől költözne?

**dr. Szász Kata jegyző**

A hétfői napon megbeszéljük, tisztázzuk és az még nincs benne a szerződésbe, de tisztáznánk, hogy mikortól vennénk át a praxist.

**Sári László polgármester**

Ha meg lesz a szerződés, ha nem hivatalosan is, de be kell költöztetnünk, mert az IH felé már be kell nyújtani a változás bejelentőt, ezt június 1-től be kell adnunk.

**Békési Gyula képviselő**

Mióta húzódik ez már?

**Sári László polgármester**

Már kettő éve.

**dr. Szász Kata jegyző**

Mikor elkezdtem a hivatalt, tisztába voltam vele, hogy őt nagyon gyorsan mozgósítani kell és itt az eredménye, hogy remélhetőleg így már aláírja a szerződést.

**Burai József képviselő**

Visszajelzés van-e a betegek részéről az ellátással kapcsolatosan?

**Sári László polgármester**

Jóval kevesebb érkezett, mint korábban. Ebben 2-3 hónapban volt kb 3 negatív visszajelzés, jóval több pozitív, korábban naponta jött 4-5. Ha övé lesz, a praxis, minimálisan 3 órát neki rendelni kell. Ami probléma volt, hogy előbb jön fél órával és fél órával hamarabb is szeretne menni, ezt át kell gondolni azért, mert aki fél 4 után jött volt már, hogy szóvá tette. A másik, hogy a 2 órába ahány beteg van, belesűríti, azt gondolom szakmailag majdnem lehetetlen. Úgy gondolom a 3 órás rendelési idővel oldódik majd a helyzet, és ha megismeri a betegeket, akkor is. Az is más lesz, ha itt lakik, és nem távolról kell utaznia, akkor szerintem nem lehetetlen rábeszélni, hogy egy fél órával tovább maradjon adott esetben.

**Forgácsné Román Rita alpolgármester**

Már rendelési időn túl volt, mikor látta, hogy ott áll a házunk előtt a mentő és visszafordult, hogy mi történt és kit kell ellátni, ezzel a szememben sokat nőtt és valóban többször látom, hogy senkit nem hagy ellátatlanul, az utolsó betegig rendel ez már egy óriási változás az előző doktorhoz képest.

**Prokaj Milán képviselő**

Néhány negatív kritika hozzám is eljutott, hogy ő bemondásra csak úgy nem ír ki bárkit táppénzre vagy iskolából, ezt némelyik ember nehezményezi, örüljünk neki, hogy így van.

**Forgácsné Román Rita alpolgármester**

Majd leszoknak róla, eddig el voltak kényeztetve, hogy messengeren szóltak, és írja ki őket a doktor, ez nem így működik. Meg majd doktor úr is idomul a helyi viszonyokhoz.

Még annyit szeretnék, hogy a rendkívüli képviselőtestületi ülésen említett Digitális Jólét 11 pontjáról csak gondolatébresztőnek készítettem egy anyagot és egy következő testületi ülésen majd beszéljünk róla. Ebből a projektből 6 olyan van, ami ide megfelelő. Az első pontja a levegő szennyezettség egy hatalmas nagy lehetőség. Küzdünk itt évtizedek óta a bűzzel, és ha tudnánk bizonyítani, hogy a levegő milyen összetételű, milyen szennyezőanyagokat tartalmaz, már nagyon léptünk előre. Az illegális hulladéklerakók felszámolására már működnek kamerák, de további drónos, kamerás lehetőség lenne. A személy és vagyon-védelmes nem ebből a tervből, de ugyanúgy kormányzati támogatásból a 65 év felettiek alanyi jogon igényelhették, regisztrálhattak a Gondos Óra programot. Minden 65 év feletti kerecsendi lakosnak küldtem ki meghívót és tájékoztatót, 117 regisztrációt végeztem el, személyesen és telefonon is felkerestek. Ez első órák már megérkeztek és úgy gondolom, növeli a biztonságérzetüket, ha van ilyen kis eszköz az, közelükben és ha probléma van, akkor hívhatnak segítséget. Amit még tartalmaz, hogy végzettséggel kell rendelkeznie ún. Digitális térségfejlesztési referensnek, akiknek van rálátásuk ezekre a projektekre. A pandémia ideje alatt elvégeztem a Nemzeti Közszolgálati Egyetemnek ezt a képzését, sikeres vizsgát tettem, ez a végzettség megvan, ha ez a projekt feltétele. A másik, hogy nem tudom, mennyiben sérti a személyiségi jogokat ha drón felvételek készülnek. Ezt szeretném majd megbeszélni. Ez nem máról holnapra lesz, ez egy folyamat. Ezek a projektek, okos falvak, okos óvoda, digitális jólét, mind olyan innovatív lehetőségeket biztosít a lakosság számára, komfortérzetét növeli.

**Sári László polgármester**

Ki kell választani, ami nekünk leghatékonyabban segítik a szolgáltatások minőségének a javítását. Persze a magáncélú drón felhasználás szabályozása rendbe van, de itt a cél a nem szabvány tüzelőanyag használattal kapcsolatos levegő szennyezés kiszűrése, vagy akár a katasztrófavédelmet bevonni a munkába, biztos van lehetőséget, de mindenképp van létjogosultsága. Nem beszélve a kertek állapotáról. Vannak olyan ingatlanok ahol nem is látunk rá a kertre.

**dr. Szász Kata jegyző**

Utána nézek a jogszabályi háttérnek.

**Sári László polgármester**

Köszönjük az előkészítő munkát.

A rágcsáló irtással kapcsolatban, van-e valakinek olyan információja, hogy a településen valahol ez problémát okoz? Ha lenne, akkor jelezzetek már, mert van lehetőségünk most beavatkozni. A másik, hogy újra van lehetőség az eb ivartalanításra. Mindenki a saját területén adja már ezt az információt. Egy napra elviszik a kutyát és ez mind a két nemre vonatkozik.

**dr. Szász Kata jegyző**

A pótoltás június 13-ra módosult, erről jeleztem is, a Facebookon is kint van.

**Sári László polgármester**

Ha nincs több kérdés, észrevétel akkor köszönöm a munkát, az ülést bezárom.

kmf.

Sári László dr. Szász Kata

polgármester jegyző